इन्द्रप्रस्थ पहुँचकर कृष्णजी ने धर्मराज युधिष्ठिर से कहा कि आप सभी गुणों में सम्पन्न होने के नाते राजसूय यज्ञ के वास्तव में अधिकारी हैं। फिर भी इस समय राजा जरासन्ध ने अपने बाहुबल से सब राजाओं को हराकर अपनी राजधानी में कैद कर रखा है। इस समय वही सबसे प्रबल राजा है। प्रतापी शिशुपाल उसी का आश्रय लेकर सेनापति का काम कर रहा है। कितने ही राजा जरासन्ध से भयभीत होकर भाग गये हैं। दानवराज कंस जाति-भाइयों को बहुत सताकर राजा बन बैठा था। जब उसकी अनीति बहुत बढ़ गई, तब मैंने सबके कल्याण के लिए बलराम को साथ लेकर उसका वध किया। ऐसा करने से कंस का भय तो जाता रहा, परन्तु जरासंध और भी प्रबल हो उठा। जरासंध अपनी शक्ति से राजाओं को जीतकर अपने पहाड़ी किले में बंद कर देता है। इसलिए हे युधिष्ठिर! और राजाओं पर विजय प्राप्त करने की चिंता छोड़कर सबसे पहले उन कैदी राजाओं को छुड़ाना चाहिए। अतः यदि आप राजसूय यज्ञ करना चाहते हैं तो सर्वप्रथम आपका कत्र्तव्य है कि कैदी राजाओं की मुक्ति और जरासंध का वध। यह काम किये बिना राजसूय यज्ञ नहीं हो सकेगा।